KINNITATUD

RMK õiguse- ja hangete osakonna

juhataja käskkirjaga 1-47.3255/1

1. **ÜLDOSA**
   1. Hankija nimi ja andmed: Riigimetsa Majandamise Keskus (RMK), rg-kood 70004459, Mõisa/3, Sagadi küla, Haljala, 45403 Lääne-Virumaa.
   2. Väikehanke nimetus: **„Hoonete kindlustusteenus 2025“**.
   3. Väikehanke viitenumber: **287604**.
   4. Riigihanke alusdokumendid (edaspidi RHAD) on kõik asjakohased RHS § 4 p 17 viidatud dokumendid, sh:
      1. Käesolev hankedokument (edaspidi HD) koos kõikide lisadega;
      2. Hankemenetluses riigihangete registris (edaspidi RHR) avaldatud teave, sh hanketeade (edaspidi HT), kõrvaldamise alused (sh hankepassi vorm), vastavustingimused, hindamiskriteeriumid (sh hindamismetoodika kirjeldus) ja kõik enne pakkumuste esitamise tähtpäeva saadetud info ja dokumendid, millega on muudetud, selgitatud või täpsustatud RHAD nõudeid.
   5. RHAD osad täiendavad üksteist ja moodustavad tervikliku aluse pakkumuse koostamiseks. Ükskõik millises dokumendis märgitud nõue on Pakkujale siduv.
   6. Hankija võib kasutada pöördmenetlust vastavalt RHS § 52 lg 3.
   7. Iga viidet, mille hankija teeb mõnele RHS § 88 lg-s 2 või lg-s 6 nimetatud alusele, tuleb lugeda selliselt, et see on täiendatud märkega „või sellega samaväärne”. Samaväärsusele tuginemisel esitab pakkuja pakkumuses samaväärsust tõendavad dokumendid.
2. **HANKELEPINGU ESE**
   1. Hankega tellitakse Riigimetsa Majandamise Keskuse valduses olevate Eesti Vabariigile kuuluvate hoonete kindlustamist ja hoonete omamisest ning haldamisest tulenevat vastutuskindlustamist 2025. aastal ajavahemikus 1. jaanuarist kuni 31. detsembrini. Hoonete loetelu, nende kindlustussummad, kindlustatavate riskide kirjeldused, kindlustuskatte kirjeldused ja riskide kaardistuse andmed on esitatud HD Lisas 2. Teenuse tehniline kirjeldus on HD Lisas 1.
   2. Objektidega on võimalik tutvuda kohapeal, mittetutvumisest tulenevad riskid jäävad pakkuja kanda.
   3. Hankeleping sõlmitakse ühe (1) eduka pakkujaga.
3. **PAKKUJA KÕRVALDAMISE ALUSED JA PAKKUMUSE VASTAVUSTINGIMUSED**
   1. Pakkujale kohaldatavad kõrvaldamise alused ja pakkumuse vastavustingimused on avaldatud RHR-s vastava hankemenetluse alusandmete all.
   2. Pakkuja kellel esineb vähemalt üks riigihangete seaduse § 95 lõike 1 punktides 1–3 ja lõike 4 punktides 2–11 nimetatud alustest, võib pakkumuses esitada tõendid selle kohta, et ta on võtnud meetmeid oma usaldusväärsuse taastamiseks. Sellisteks meetmeteks võivad olla näiteks süüteoga põhjustatud kahju hüvitamine või vastava kohustuse võtmine, uurimisasutustega aktiivse koostöö tegemine ja teo asjaolude põhjalik selgitamine või tehnilised ning organisatsiooni ja töötajatega seotud meetmed, mis võimaldavad edasisi süütegusid ära hoida. Hankija hindab esitatud tõendeid ja kui ta leiab, et nimetatud tõendid on piisavad Pakkuja usaldusväärsuse tõendamiseks, ei kõrvalda Hankija Pakkujat sellekohase põhjendatud kirjaliku otsusega hankemenetlusest ja võib sõlmida hankelepingu Pakkujaga, vaatamata kõrvaldamise aluse olemasolule.
4. **HINDAMISKRITEERIUMID**
   1. Hankija soovib võistlevaid pakkumusi tehnilises kirjelduses kirjeldatud hankelepingu eseme maksumuse kohta, et sõlmida hankeleping vastavalt hindamiskriteeriumitele (sh hindamismetoodikale) 100-väärtuspunkti süsteemis täpsusega kaks kohta pärast koma ühe (1) majanduslikult soodsaima pakkumuse esitanud Pakkujaga.
   2. Kui võrdselt suurima punktisummaga pakkumuse on esitanud rohkem kui üks Pakkuja, siis heidetakse pakkujate vahel liisku. Liisuheitmise koht ja ajakava teatatakse eelnevalt Pakkujatele ning nende volitatud esindajatel on õigus viibida liisuheitmise juures.
5. **PAKKUMUS**
   1. Pakkumus peab vastama RHAD-s sätestatud tingimustele, sh peavad pakkumuses esitatud andmed olema esitatud viisil, mis võimaldavad Hankijal kontrollida pakkumuse vastavust RHAD-s toodud tingimustele.
   2. Pakkumus ei tohi olla mis tahes viisil eksitav. Pakkuja ei saa omalt poolt teha muudatusi, reservatsioone ega seada omapoolseid tingimusi RHAD-s esitatud nõuete kohta, mille kohta Hankija ei ole Pakkujapoolset pakkumust küsinud. Pakkujal pole lubatud esitada tingimuslikku pakkumust.
   3. Alternatiivsete lahenduste esitamine ei ole lubatud.
   4. Pakkumuse maksumus esitatakse eurodes vastavalt RHR-s toodud struktuurile. Pakkumuse maksumus peab olema lõplik ja sisaldama kõiki kulusid vastavalt RHAD-le ning seal nimetamata kulusid, mis on vajalikud hankelepingu nõuetekohaseks täitmiseks. Null või negatiivse väärtusega maksumusi ei ole lubatud kasutada ja sellised pakkumused on Hankijal õigus lugeda mittevastavaks ning tagasi lükata. Hankija ei hüvita hankelepingu täitmisel Pakkujale mingeid täiendavaid kulusid ega tee täiendavaid makseid.
   5. Juhul, kui pakkumuse maksumus tuleb lisaks RHR vormile esitada ka Hankija koostatud vormil ja Pakkuja esitatud RHR vormil ja Hankija koostatud vormil esitatud andmed on erinevad, siis lähtub Hankija pakkumuse hindamisel Hankija koostatud vormil esitatud maksumustest.
   6. Pakkuja toob pakkumuses välja hankelepingu selle osa suuruse ja iseloomu, mille suhtes Pakkuja kavatseb sõlmida allhankelepinguid koos kavandatavate alltöövõtjate nimedega.
   7. Ühispakkujad peavad ühispakkumuse volikirjas esitama iga ühispakkuja poolt täidetava hankelepingu osa suuruse ja iseloomu.
   8. Hankija aktsepteerib esitatavate pakkumuse dokumentide osas kõiki üldlevinud dokumendi formaate (.pdf Portable Document Format; .txt Text; .rtf RichTextFormat; .odt Open Office; MS Office formaate).
   9. RHR-s ühe üleslaetava faili maht ei tohi ületada 100 MB. Pakkumuse dokumentide kogumaht ei tohi ületada 300MB.
   10. Huvitatud isik või Pakkuja kannab hankemenetluses osalemisega seotud kogukulud ja -riski, kaasa arvatud vääramatu jõu (force majeure) toime võimalused.
6. **PAKKUMUSE ESITAMINE JA AVAMINE**
   1. Pakkumus tuleb esitada elektrooniliselt [RHR](https://riigihanked.riik.ee/rhr-web/#/)-i vahendusel. Pakkumuse esitamise tähtaeg on esitatud HT-s.
   2. Pakkumus peab olema esitatud Pakkuja seadusjärgse või volitatud esindaja poolt.
   3. Juhul, kui pakkumuse esitab isik, kes ei ole Eesti äriregistri registrikaardi väljatrükile kantud isikuna, kellel on Pakkuja seadusjärgne esindamise õigus, siis peab Hankija nõudel esitama seadusjärgse esindaja(te) volikirja Pakkuja esindamiseks. Kui Pakkuja on registreeritud välisriigis, siis peab pakkumuse esitaja esitama Hankija nõudel tõendi esindusõiguse olemasolu kohta.
   4. Hankija ei vastuta võimalike viivituste, tõrgete või katkestuste eest, mille põhjustavad RHR-s Hankija kontrolli alt väljas olevad asjaolud nagu force majeure, elektrikatkestused, häired Pakkuja või Hankija telefoni- või internetiühenduses või muude elektrooniliste seadmete ja vahendite, sealhulgas tarkvara töös. Hankija ei vastuta RHR-i kasutamisest või mittekasutamisest tekkinud kahjude või saamatajäänud tulu eest.
   5. Pakkumuste avamine toimub elektrooniliselt RHR-s HT-s toodud ajal või hiljemalt ühe tööpäeva jooksul ning pakkumuste avamine ei ole avalik.
7. **LÄBIRÄÄKIMISTE PIDAMINE**
   1. Hankijal on õigus pidada hanketingimustele vastava pakkumuse esitanud Pakkujatega läbirääkimisi.
   2. Vastavalt vajadusele teatab Hankija Pakkujale läbirääkimiste aja ja läbiviimise korra. Läbirääkimised toimuvad pärast pakkumuste esitamist ja võivad olla nii suulised kui kirjalikud. Suuliselt peetud läbirääkimised protokollitakse.
   3. Läbirääkimised on konfidentsiaalsed. Hankija ei avalda läbirääkimiste käigus saadud pakkumusi puudutavat teavet diskrimineerival viisil, mis võiks anda ühele Pakkujale eelise teiste ees.
   4. Hankija tagab läbirääkimiste ajal kõigi Pakkujate võrdse kohtlemise.
   5. Hankija jätab endale õiguse läbi rääkida hanke esemele esitatavate nõuete, hanke tähtaegade, hankelepingu tingimuste ja pakkumuse maksumuse osas. Samuti võivad kuuluda läbirääkimistele need aspektid, mida Hankija ei ole RHAD-s ja lisades sätestanud.
   6. Pärast läbirääkimiste toimumist esitab Pakkuja vajadusel uue kohandatud pakkumuse, mis esitatakse RHR-i kaudu läbirääkimistel kokku lepitud tähtajaks.
8. **KÕIKIDE PAKKUMUSTE TAGASILÜKKAMISE ALUSED JA HANKEMENETLUSE KEHTETUKS TUNNISTAMINE**
   1. Hankija võib teha põhjendatud kirjaliku otsuse kõigi pakkumuste tagasilükkamise kohta lähtuvalt RHS §-s 116 sätestatud juhtudel.
   2. Hankijal on õigus hankemenetlus põhjendatud kirjaliku otsusega kehtetuks tunnistada. Põhjendatud vajaduseks võib olla eelkõige, kuid mitte ainult:
      1. kui tekib vajadus hankelepingu eset olulisel määral muuta;
      2. kui hankemenetluse läbiviimise aluseks olevad tingimused on oluliselt muutunud ja seetõttu osutub hankelepingu sõlmimine mittevajalikuks või võimatuks;
      3. kui hankemenetluses on ilmnenud ebakõlad, mida ei ole võimalik kõrvaldada ega menetlust seetõttu õiguspäraselt lõpule viia;
      4. kui langeb ära vajadus hanke järele põhjusel, mis ei sõltu hankijast või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või RMK nõukogu poolt investeeringute eelarve muutmisest.
9. **HANKELEPINGU TINGIMUSED JA SÕLMIMINE**
   1. Hankeleping sõlmitakse igas hanke osas ühe (1) edukaks tunnistatud Pakkujaga Lisas 3 sätestatud hankelepingu vormis kindlaksmääratud tingimustel.
   2. Kui edukaks tunnistatud Pakkuja ei allkirjasta või ei esita Hankijale allkirjastatud hankelepingut 5 tööpäeva jooksul selle Hankija poolt allkirjastamiseks esitamisest, võib Hankija lugeda pakkumuse tagasivõetuks Hankijast mitteolenevatel põhjustel ja kohaldub RHS § 119.
   3. Hankeleping allkirjastatakse digitaalselt. Juhul, kui hankelepingu allkirjastamine digitaalselt ei ole võimalik, saadab Hankija edukaks tunnistatud pakkumuse esitanud Pakkujale kaks Hankija poolt allkirjastatud lepingu eksemplari. Hankeleping loetakse kättesaaduks 3 (kolme) kalendripäeva möödumisel selle postitamisest arvates. Edukaks tunnistatud pakkumuse esitanud Pakkuja peab ühe hankelepingu eksemplari allkirjastatult tagastama Hankijale 10 (kümne) kalendripäeva jooksul hankelepingu kättesaamisest arvates. Hankija võib vajaduse korral hankelepingu tagastamise tähtaega pikendada. Kui Pakkuja ei tagasta tema poolt allkirjastatud hankelepingut nimetatud tähtaja jooksul, võib Hankija lugeda pakkumuse tagasivõetuks Hankijast mitteolenevatel põhjustel.
10. **LISATEABE SAAMINE**
    1. RHAD kohta saab selgitusi või täiendavat teavet ainult RHR kaudu, mis eeldab seda, et huvitatud isik registreerib end RHR-s vastava hankemenetluse juurde. Telefoni ega e-kirja teel küsimusi vastu ei võeta!
    2. Kui Pakkuja avastab pakkumuse ettevalmistamise käigus RHAD-s vigu, vasturääkivusi, ebaselgusi või mitmeti tõlgendatavust, on ta kohustatud sellest koheselt Hankijat RHR kaudu teavitama ja sellekohase küsimuse esitama. Kui Pakkuja ei ole esitanud vastavaid küsimusi RHAD kohta, siis on Hankijal õigus lähtuda Hankija tõlgendusest.
    3. Hankija vastab RHAD-ga seotud selgitustaotlustele RHS § 46 sätestatud tähtaegadel ja korras.

**LISAD:**

Lisa 1 – Tehniline kirjeldus

Lisa 2 – Pakkumuse maksumuse vorm

Lisa 3 – Hankelepingu vorm